RÅDETS AFGØRELSE (EU) 2022/1027

af 28. juni 2022

om fastsættelse af de finansielle bidrag, parterne skal betale til Den Europæiske Udviklingsfond, herunder anden tranche for 2022

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til den interne aftale mellem repræsentanterne for Den Europæiske Unions medlemsstaters regeringer, forsamlet i Rådet, om finansiering af Den Europæiske Unions bistand i henhold til den flerårige finansielle ramme for perioden 2014-2020 i overensstemmelse med AVS-EU-partnerskabsaftalen samt om tildeling af finansiel bistand til de oversøiske lande og territorier, på hvilke fjerde del i traktaten om Den Europæiske Unions funktionsmåde finder anvendelse (1), særlig artikel 7, stk. 2, sammenholdt med artikel 14, stk. 3,

under henvisning til Rådets forordning (EU) 2018/1877 af 26. november 2018 om finansforordningen for 11. Europæiske Udviklingsfond og om ophævelse af Rådets forordning (EU) 2015/323 (2), særlig artikel 19, stk. 3,

under henvisning til forslag fra Europa-Kommissionen, og

ud fra følgende betragtninger:

(1) Europa-Kommissionen skal efter proceduren i artikel 19-22 i forordning (EU) 2018/1877 senest den 15. juni 2022 forelægge et forslag, som fastsætter beløbet for den anden tranche af bidraget for 2022 og et revideret årligt beløb for bidraget for 2022 i de tilfælde, hvor beløbet afviger fra de faktiske behov.

(2) Den Europæiske Investeringsbank (EIB) skal i overensstemmelse med artikel 46 i forordning (EU) 2018/1877 sende Kommissionen sine ajourførte overslag over forpligtelser og betalinger for de instrumenter, den forvalter.

(3) I henhold til artikel 20, stk. 1, i forordning (EU) 2018/1877 skal der ved indkaldelse af bidrag først opbruges de beløb, der er fastsat for tidligere europæiske udviklingsfonde. Der bør derfor foretages en indkaldelse af midler i henhold til forordning (EU) 2018/1877 for Kommissionen og for EIB.

(4) I henhold til artikel 152 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (3) (»udtrædelsesaftalen«) skal Det Forenede Kongerige Storbritannien og Nordirland (»Det Forenede Kongerige«) forblive part i Den Europæiske Udviklingsfond (EUF) indtil ophøret af 11. EUF og alle tidligere uafsluttede EUF'er. I henhold til udtrædelsesaftalens artikel 153 skal Det Forenede Kongeriges andel af frigjorte midler fra projekter under 11. EUF, hvor disse midler er blevet frigjort efter den 31. december 2020, eller tidligere EUF'er dog ikke genanvendes.

(5) Ved Rådets afgørelse (EU) 2021/1941 (4) fastsættes medlemsstaternes årlige EUF-bidrag for 2022 til 2 500 000 000 EUR for Kommissionen og til 300 000 000 EUR for EIB.

(6) For at sikre en hurtig anvendelse af foranstaltningerne i denne afgørelse bør denne afgørelse træde i kraft på dagen for offentliggørelsen i Den Europæiske Unions Tidende —

VEDTAGET DENNE AFGØRELSE:

Artikel 1 Parterne i Den Europæiske Udviklingsfond indbetaler hver især bidragene til EUF til Kommissionen og Den Europæiske Investeringsbank som anden tranche for 2022 i overensstemmelse med bilaget.

Artikel 2 Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Luxembourg, den 28. juni 2022. På Rådets vegne A. PANNIER-RUNACHER Formand

(1) EUT L 210 af 6.8.2013, s. 1.

(2) EUT L 307 af 3.12.2018, s. 1.

(3) EUT L 29 af 31.1.2020, s. 7.

(4) Rådets afgørelse (EU) 2021/1941 af 9. november 2021 om fastsættelse af de finansielle bidrag, som parterne skal betale til Den Europæiske Udviklingsfond med henblik på fondens finansiering, herunder loftet for 2023, det årlige beløb for 2022, beløbet for første tranche for 2022 og et vejledende og ikkebindende overslag over de forventede årlige bidragsbeløb for årene 2024 og 2025 (EUT L 396 af 10.11.2021, s. 61).